CELEX: 
Language: lv
Date: 2017-12-20 00:00:00
Title: KOMISIJAS DELEĢĒTĀ REGULA (ES) …/.. ar ko Deleģēto regulu (ES) 2017/2358 un Deleģēto regulu (ES) 2017/2359 groza attiecībā uz to piemērošanas sākumdienu

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               Ar 2016. gada 20. janvāra Direktīvu (ES) 2016/97 par apdrošināšanas izplatīšanu (“AID”) aizstāj 2002. gada 9. decembra Direktīvu 2002/92/EK par apdrošināšanas starpniecību. Tā sniedz atjauninātu un saskaņotu tiesisko regulējumu, kas reglamentē noteikumus, kuri ir piemērojami apdrošināšanas un pārapdrošināšanas produktu, tostarp apdrošināšanas ieguldījumu produktu, izplatīšanai.
            
            
               Pamatojoties uz deleģētajām pilnvarām, kas Komisijai piešķirtas ar AID 25., 28., 29. un 30. pantu, Komisija 2017. gada 21. septembrī pieņēma divas deleģētās regulas, ar kurām AID tiek papildināta attiecībā uz produktu pārraudzības un pārvaldības prasībām apdrošināšanas sabiedrībām un apdrošināšanas izplatītājiem (produktu pārraudzības un pārvaldības regulu) un attiecībā uz informācijas sniegšanas prasībām un noteikumiem par komercdarbības praksi, kuri piemērojami apdrošināšanas ieguldījumu produktu izplatīšanai (apdrošināšanas ieguldījumu produktu regulu).
            
            
               Šo deleģēto regulu normu piemērošana sāksies vienlaikus ar normatīvajiem tiesību un regulatīvajiem aktiem, kas nepieciešami, lai panāktu atbilstību AID normām. Tādēļ, ņemot vērā jauno piemērošanas sākumdienu, ko Komisija ierosinājusi savā priekšlikumā COM(2017) 792, ir nepieciešams pielāgot šo abu deleģēto regulu piemērošanas sākumdienu.
            
            
               2.PIRMS AKTA PIEŅEMŠANAS NOTIKUSĪ APSPRIEŠANĀS
            
            
               Šajā grozošajā deleģētajā regulā ierosinātās izmaiņas nav būtiskas; to nolūks ir saskaņot abu grozīto deleģēto regulu piemērošanas sākumdienu ar AID jauno piemērošanas sākumdienu.
            
            
               Komisijas priekšlikums par AID piemērošanas sākumdienas maiņu ir sagatavots pēc Eiropas Parlamenta un vairāku dalībvalstu pieprasījuma, lai atvēlētu attiecīgajiem tirgus dalībniekiem vairāk laika īstenot tehniskās un organizatoriskās izmaiņas, kas nepieciešamas, lai vienlaikus nodrošinātu atbilstību šo deleģēto regulu prasībām un AID normām neatkarīgi no Komisijas nostājas, ka nozarei jau bija pietiekami daudz laika pielāgojumu veikšanai. 
            
            
               Eiropas Parlaments un vairākas dalībvalstis uzskata, ka piemērošanas sākumdienas atlikšana dos apdrošināšanas nozarei, kas ietver arī nelielus tirgus dalībniekus, piemēram, individuālus komersantus-izplatītājus un mazapjoma apdrošinātājus, iespēju labāk sagatavoties pareizai un iedarbīgai AID īstenošanai, pilnā mērā pārzinot abas deleģētās regulas un attiecīgās valsts transponēšanas pasākumus, nodrošinot tiesisko noteiktību visiem adresātiem. 
            
            
               Pirms akta pieņemšanas netika rīkota apspriešanās ar EAAPI vai attiecīgajām ieinteresētajām personām, jo izmaiņas nav būtiskas un tādēļ, ka steidzami ir nepieciešams nodrošināt tiesisko noteiktību.
            
            
               3.DELEĢĒTĀ AKTA JURIDISKIE ASPEKTI
            
            
               Attiecībā uz katru deleģēto regulu tiek ierosināts tikai viens grozījums, kas abos gadījumos paredz piemērošanas sākumdienas pieskaņošanu mainītajai Direktīvas (ES) 2016/97 sākumdienai.
            
            
            
               KOMISIJAS DELEĢĒTĀ REGULA (ES) …/..
            
            
               (20.12.2017),
            
            
               ar ko Deleģēto regulu (ES) 2017/2358 un Deleģēto regulu (ES) 2017/2359 groza attiecībā uz to piemērošanas sākumdienu
            
            
                (Dokuments attiecas uz EEZ)
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
         
         
            
               ņemot vērā Eiropas Parlamenta un Padomes 2016. gada 20. janvāra Direktīvu (ES) 2016/97 par apdrošināšanas izplatīšanu
                  1
               , un jo īpaši tās 25. panta 2. punktu, 28. panta 4. punktu, 29. panta 4. un 5. punktu un 30. panta 6. punktu,
            
            
               tā kā:
            
            
               (1)Ar Direktīvu (ES) 2016/97 tiek saskaņoti dalībvalstu noteikumi par apdrošināšanas un pārapdrošināšanas izplatīšanu un Komisija tiek pilnvarota pieņemt deleģētos aktus, kuros papildus konkretizēti kritēriji un praktiski aspekti attiecībā uz komercdarbības prakses noteikumiem, kas piemērojami apdrošināšanas ieguldījumu produktu izplatīšanai, un attiecībā uz produktu pārraudzības un pārvaldības prasībām apdrošināšanas sabiedrībām un apdrošināšanas izplatītājiem. Pamatojoties uz šo pilnvarojumu, Komisija 2017. gada 21. septembrī pieņēma Komisijas Deleģēto regulu (ES) 2017/2358
                  2
                un Komisijas Deleģēto regulu (ES) 2017/2359
                  3
               .
            
            
               (2)Lai kompetentajām iestādēm un apdrošināšanas nozarē strādājošajām personām dotu iespēju labāk pielāgoties pirmajā apsvērumā minētajās divās deleģētajās regulās noteiktajām prasībām, šo deleģēto regulu piemērošanas sākumdiena būtu jāpieskaņo datumam, no kura dalībvalstīm ir jāsāk piemērot pasākumi, kas nepieciešami, lai nodrošinātu atbilstību Direktīvai (ES) 2016/97, kā paredzēts tās 42. panta 1. punktā,
            
            
               IR PIEŅĒMUSI ŠO REGULU.
            
            
               1. pants 
            
            
               Grozījumi Komisijas Deleģētajā regulā (ES)2017/2358 
            
            
               Ar šo Komisijas Deleģētās regulas (ES) 2017/2358 13. panta otro daļu aizstāj ar šādu:
            
            
               “To piemēro no dienas, kurā dalībvalstīm ir jāsāk piemērot Direktīvas (ES) 2016/97 42. panta 1. punkta pirmajā daļā minētie akti.”.
            
            
               2. pants
            
            
               Grozījumi Komisijas Deleģētajā regulā (ES)2017/2359 
            
            
               Ar šo Komisijas Deleģētās regulas (ES) 2017/2359 20. panta otro daļu aizstāj ar šādu:
            
            
               “To piemēro no dienas, kurā dalībvalstīm ir jāsāk piemērot Direktīvas (ES) 2016/97 42. panta 1. punkta pirmajā daļā minētie akti.”.
            
            
               3. pants
            
            
               Stāšanās spēkā
            
            
               Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē, 20.12.2017
            
            
               
                     Komisijas vārdā –
               
               
                     priekšsēdētājs
                     Jean-Claude JUNCKER
               
            
         
         
            
                  
                     (1)
                  
                        OV L 26, 2.2.2016., 19. lpp. 
               
               
                  
                     (2)
                  
                        Komisijas 2017. gada 21. septembra Deleģētā regula (ES) 2017/2358, ar ko Eiropas Parlamenta un Padomes Direktīvu (ES) 2016/97 papildina attiecībā uz produktu pārraudzības un pārvaldības prasībām apdrošināšanas sabiedrībām un apdrošināšanas izplatītājiem (OV L 341, 20.12.2017., 1. lpp.).
               
               
                  
                     (3)
                  
                        Komisijas 2017. gada 21. septembra Deleģētā regula (ES) 2017/2359, ar ko Eiropas Parlamenta un Padomes Direktīvu (ES) 2016/97 papildina attiecībā uz informācijas prasībām un darījumdarbības veikšanas noteikumiem, kas piemērojami apdrošināšanas ieguldījumu produktu izplatīšanai (OV L 341, 20.12.2017., 8. lpp.).